/* KOM/2011/0697 v konečnom znení - 2009/0129 (COD) */ OZNÁMENIE KOMISIE EURÓPSKEMU PARLAMENTUpodľa článku 294 ods. 6 Zmluvy o fungovaní Európskej únieo pozícii Rady k prijatiu nariadenia Európskeho parlamentu a Rady únie o určitých ustanoveniach pre rybolov v oblasti dohody GFCM (Všeobecná rybárska komisia pre Stredozemné more)





2009/0129 (COD) OZNÁMENIE KOMISIE EURÓPSKEMU PARLAMENTU podľa článku 294 ods. 6 Zmluvy o fungovaní Európskej únie o pozícii Rady k prijatiu nariadenia Európskeho parlamentu a Rady únie o určitých ustanoveniach pre rybolov v oblasti dohody GFCM (Všeobecná rybárska komisia pre Stredozemné more) 1. KONTEXT Dátum zaslania návrhu Európskemu parlamentu a Rade [dokument COM(2009) 477 v konečnom znení – 2009/0129 COD]: | 16. 9. 2009. | Dátum prijatia stanoviska Európskeho hospodárskeho a sociálneho výboru: | 17. 3. 2010. | Dátum prijatia pozície Európskeho parlamentu, prvé čítanie: | 8. 3. 2011. | Dátum zaslania zmeneného a doplneného návrhu: | 29. 3. 2011. | Dátum prijatia pozície Rady: | 20. 10. 2011. | 2. CIEľ NÁVRHU KOMISIE Cieľom návrhu je transponovať do práva EÚ odporúčania prijaté v rámci Dohody o založení Všeobecnej rybárskej komisie pre Stredozemné more (GFCM) a zmeniť a doplniť nariadenie Rady (ES) č. 1967/2006. Tieto medzinárodné ochranné a riadiace opatrenia už vstúpili do platnosti a pre EÚ a členské štáty sú záväzné. Transpozícia je však nevyhnutná, aby sa tieto medzinárodné opatrenia stali uplatniteľnými na fyzické alebo právnické osoby na úrovni EÚ a aby sa v tejto súvislosti zabezpečila právna istota. 3. PRIPOMIENKY K POZÍCII RADY 3.1. Všeobecné pripomienky k pozícii Rady: Komisia súhlasí s tým, že na transpozíciu nových odporúčaní GFCM by sa mal vzťahovať riadny legislatívny postup, avšak vždy zastávala názor, že by sa jej mali zveriť delegované právomoci transponovať aspoň zmeny a doplnenia všetkých existujúcich opatrení do práva EÚ. Postoj Rady predstavuje významné priblíženie sa k pôvodnej pozícii Komisie, hoci mu úplne nezodpovedá. Aby sa zabránilo ďalšiemu zdržaniu pri transponovaní záväzných opatrení GFCM do práva EÚ, ktoré by vyplynulo z dlhého druhého čítania, pozíciu Rady možno podporiť. 3.2. Pozmeňujúce a doplňujúce návrhy Európskeho parlamentu prijaté v prvom čítaní: – začlenené do pozície Rady v prvom čítaní: návrhy 2, 3, 4, 5, 6, 7, 8, 9, 10, 11, 14, 15, 16, 17, 18, 19, 20, 21, 22, 23, 24, 25, 27, 28, 29, 30, 31, 32, 33, 34, 35, 36, 37, 40, 45, 46, 50, 51 a 52. – nezačlenené do pozície Rady v prvom čítaní: návrhy 41, 42, 43 a 44 týkajúce sa delegovania; návrh 26 týkajúci sa prvej lehoty na predloženie zoznamu vlečných sietí na lov pri dne v Čiernom mori; návrh 47 týkajúci sa odôvodnení o vykonávacích aktoch a návrh 13 týkajúci sa odôvodnení o delegovaných aktoch; návrhy 48 a 49 týkajúce sa vykonávacích aktov. Rada pri príprave svojej spoločnej pozície prevzala od Parlamenty všetky pozmeňovacie a doplňujúce návrhy, ktoré boli nesporné, a vykonala ďalšie zmeny, aby zahrnula výsledok trialógu z 21. júna 2011. Právny servis a právnici-lingvisti oboch inštitúcií boli poverení, aby v texte vykonali všetky príslušné úpravy. Výsledný dokument preto predstavuje návrh Komisie upravený v nadväznosti na schválené pozmeňovacie a doplňujúce návrhy Parlamentu a začleňuje výsledok trialógu o týchto citlivých otázkach. 3.3. Nové ustanovenia zavedené Radou a pozícia Komisie v tejto súvislosti: Na žiadosť predsedníctva Komisia vypracovala zoznam článkov vhodných pre vykonávacie akty: článok 9 (informovanie – správy o rybolovných činnostiach), článok 12 ods. 4 a 6 (o uzatvorenej sezóne), článok 14 (zber údajov), článok 15 ods. 3 (minimálna veľkosť ôk v Čiernom mori), článok 23 (spolupráca a informovanie) a článok 24 ods. 4 (štatistické matrice). Tento zoznam bol oznámený počas zasadania pracovnej skupina Rady 16. júna 2011. V priebehu tretieho neformálneho trialógu z 21. júna 2011 neboli k uvedenému zoznamu vznesené námietky. Rada vo svojej súčasnej pozícii zaviedla tie špecifikácie, ku ktorým Komisia nevzniesla žiadne námietky. Ďalšie menšie zmeny vyplývajú zo skutočnosti, že text zrevidovali odborníci právnici-lingvisti a zosúladili ho zo zmenami zavedenými Lisabonskou zmluvou, so štandardnými formuláciami založenými na novom nariadení o komitológii (EÚ) č. 182/2011 a so spoločnou dohodou o delegovaných aktoch. Odôvodnenia sú prispôsobené záverečnému obsahu prevádzkových ustanovení návrhu. Komisia k týmto zmenám nemá žiadne námietky. 3.4. Problémy, ktoré sa vyskytli pri prijímaní pozície v prvom čítaní a pozícia Komisie v tejto súvislosti: Návrh Komisie bol vypracovaný a predložený pred vstupom Lisabonskej zmluvy do platnosti. Ustanovenia o postupe prejednávania vo výboroch sa preto museli prispôsobiť Lisabonskej zmluve, a to ustanovením vykonávacích a delegovaných aktov v súlade s článkami 290 a 291 Zmluvy o fungovaní Európskej únie. Viedlo to k dlhým diskusiám. Pozícia Komisie v tejto súvislosti bola vždy taká, že Komisii by sa mali udeliť delegované právomoci, aby do práva EÚ mohla transponovať aspoň zmeny a doplnenia všetkých existujúcich opatrení. 4. ZÁVERY Aby sa nariadenie čo najskôr prijalo, Komisia súhlasí s pozíciou Rady, ktorá je výsledkom jednaní s Európskym parlamentom. Komisia je však znepokojená faktom, že obmedzené právomoci, ktoré jej Rada a Európsky parlament delegovali, môžu ovplyvniť schopnosť EÚ zaistiť v budúcnosti včasnú transpozíciu opatrení zavedených GFCM do práva EÚ, ktorými sa revidujú alebo aktualizujú medzinárodné ochranné a riadiace opatrenia vypracované touto organizáciou. Komisia preto vyhlasuje: Komisia vyjadruje znepokojenie nad tým, že obmedzené právomoci, ktoré jej Rada a Európsky parlament delegovali, môžu ovplyvniť schopnosť EÚ zabezpečiť v budúcnosti včasnú transpozíciu opatrení prijatých GFCM do práva EÚ, ktorými sa revidujú alebo aktualizujú medzinárodné ochranné a riadiace opatrenia vypracované touto organizáciou. Komisia preto môže navrhovať zmeny a doplnenia nariadenia zvýšením počtu opatrení, ktoré by sa mali prijať prostredníctvom delegovaných aktov v prípade, že transponovanie prostredníctvom riadneho legislatívneho postupu vedie k zdržaniu, ktoré by mohlo ohroziť schopnosť EÚ plniť si medzinárodné záväzky.